Nytænkning har givet mulighed for nye arbejdspladser ved Limfjorden.

Muslingeproducenten Vilsund Blue, med afdelinger i Løgstør og Nykøbing Mors, har fundet en helt ny måde at bruge kogevandet fra muslingerne, og det vækker interesse i udlandet.

Læs også : Grise skal spise muslinger og søstjerner fra Limfjorden

Før blev vandet fra de kogte muslinger bare smidt ud. Nu koger man vandet ind til et pulver, der kan bruges som bouillon og give ekstra smag til fiskeretter.

En god solid forretning

- Det her bliver til en god solid forretning, og vil forhåbentligt give nye arbejdspladser, måske på salgssiden, men det vil vise sig, siger direktør Søren Tjørnelund Mattesen

Der er allerede stor efterspørgsel på bouillonen særligt fra Japan, og direktør Søren Tjørnelund Mattesen regner derfor med at kunne skabe ekstra vækst med den nye idé.

Vi forventer, at pulveret vil øge vores omsætning med fem millioner kroner. Søren Tjørnelund Mattesen, direktør i Vilsund Blue

- Vi forventer, at pulveret vil øge vores omsætning med fem millioner kroner, hvilket svarer til knap fem procent inden for de kommende år. Et tilfredsstillende resultat, taget i betragtning af at det er et tidligere uudnyttet restprodukt, siger Søren Tjørnelund Mattesen.

Ideen vandt en pris

Firmaet har netop vundet en pris ved verdens største fiskemesse i Bruxelles for deres ide.

Muslingepulveret er udviklet i forbindelse med projektet De Lokale Dyder, der er sat i værk af Dansk Skaldyr Center.

Læs også : Havhaver med muslinger og tang